Philippus Dei gratia Francorum Rex. Notum facimus universis tam presentibus quam futuris quod cum dudum inter plures articulos orta fuisset dissentio inter decanum et capitulum Eduensis ecclesie ex una parte, et dilectum et fidelem nostrum ducem Burgundie ex altera, super garda ipsorum decani et capituli, terre et hominum suorum, quam ad nos ipsi decanus et capitulum pertinere dicebant, dicto duce dicente contrario gardam ipsam ad se pertinere seque fuisse in possessione ejusdem tempore quo baillivus Matisconensis ad requisitionem dictorum decani et capituli eumdem ducem dissasiverat de eadem, tandemque per curiam nostram visa inquesta super hoc facta, auditisque rationibus partium, judicatum fuisset ipsos decanum et capitulum, terram et homines eorum esse de garda ducis predicti et ipsum ducem fuisse in possessione dicte garde tempore quo de ea per baillivum Matisconensem ad instantiam ipsorum decani et capituli fuerat dissasitus, prout hec in dicto judicato facto super hoc per nostram curiam et apud nos registrato vidimus plenius contineri. Postmodo vero dictis decano et capitulo ex una parte, et prefato duce ex altera constitutis in nostra curia et judicatum hujusmodi, videlicet si super proprietate dicte garde tantum, an sasina tantum, vel proprietate et sasina in simul, factum et prolatum fuerat cum instantia petentibus declarari. Nos audita requesta partium, articulis dicte garde inquestaque predicta super hoc facta, necnon et registro nostro super ipso judicato revisis et plenius intellectis, per curie nostre judicium dictum primum judicatum super proprietate et sasina ipsius garde prolatum fuisse pronuntiamus et per hoc dictam gardam ipsorum decani et capituli, terre et hominum suorum ad ipsum ducem pertinere eumdemque fuisse et remanere debere in possessione custodiendi eosdem per curie nostre judicium declaramus. Quod ut firmum et stabile perseveret presentes litteras sigillo nostro fecimus communiri. Actum Parisiis, anno Domini Mº CCº octogesimo octavo, mense Augusti.